Metrobeampte dood gevindArgieffoto ŉ Saak van moord word ondersoek nadat ŉ lid van die Tshwane Metropolisie (TMPD) se liggaam Saterdag in die vroeë oggendure met ŉ koeëlwond in sy voorkop gevind is. Sr.supt. Isaac Mahamba, woordvoerder van die TMPD, het gesê konst. Hlungwane se liggaam is deur ŉ veiligheidswag in Princess Park in die Pretoria-sakesentrum gevind. “Die veiligheidswag was besig om die gebied te patrolleer, toe hy ŉ man op die grond sien lê het,” het Mahamba gesê. “By nadere ondersoek het hy gesien daar is ŉ koeëlwond in sy voorkop. Die man het geen tekens van lewe getoon nie. Die veiligheidswag het die polisie en ŉ ambulans ontbied en die man is op die toneel dood verklaar.” Volgens Mahamba is ŉ vuurwapen en ŉ beursie naby Hlungwane se liggaam gevind. Hlungwane was nie aan diens ten tyde van die voorval nie. Volgens Mahamba is die motief vir die moord nog onbekend. “Ons doen ŉ beroep op enigiemand wat meer inligting oor die moord het om die SAPD by 082 891 8625 te kontak,” het hy gesê. Hy het gesê die TMPD sal alles in sy vermoë doen om die skuldiges vas te trek. “Ons betuig ons innige medelye aan Hlungwane se familie, vriende en kollegas.”